Id-Deċiżjoni tal-Kunsill
tas-26 ta' April 2004
li temenda d-Deċiżjoni 2003/231/KE dwar l-adeżjoni tal-Komunità Ewropea mal-Protokoll ta' l-Emenda għall-Konvenzjoni Internazzjonali dwar is-semplifikazzjoni u l-armonizzazzjoni ta' proċeduri doganali (Konvenzjoni ta' Kyoto)
(2004/485/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 133 flimkien ma' l-ewwel sentenza, l-ewwel subparagrafu, ta' l-Artikolu 200(2) tiegħu,
Wara li kkunsidra l-proposta mill-Kummissjoni,
Billi:
(1) Id-Deċiżjoni 2003/231/KE [1] tawtorizza l-adeżjoni tal-Komunità mal-Protokoll ta' l-emenda għall-Konvenzjoni ta' Kyoto, b'eċċezzjoni għall-Anness III u tipprovdi li d-depożitu ta' l-instrument tal-Komunità ta' adeżjoni għandha sseħħ fl-istess żmien tad-depożitu ta' instrumenti mill-Istati Membri.
(2) Hemm possibbilità li xi ftit Stati Membri ma jlestux il-proċeduri tar-ratifika nazzjonali tagħhom sat-30 ta' April 2004.
(3) Xi ftit mill-Istati li ser jingħaqdu mal-Unjoni Ewropea fl-1 ta' Mejju 2004 skond it-Trattat ta' Adeżjoni ta' l-2003, digà ddepożitaw mas-Segretarju-Ġenerali tal-Kunsill tal-Kooperazzjoni Doganali l-istrumenti ta' l-adeżjoni tagħhom mal-Protokoll ta' l-emenda mal-Konvenzjoni ta' Kyoto, li tinkludi l-Annessi I u II.
(4) Huwa neċessarju li tiġi evitata sitwazzjoni legali fejn xi ftit Stati Membri huma membri ta' Konvenzjoni Internazzjonali li għalihom għadha ma aċċedietx il-Kommunità, għalkemm il-maġġoranza tad-disposizzjonijiet tal-Konvenzjoni huma fil-kompetenza esklużiva tal-Kommunità.
(5) Id-Deċiżjoni 2003/231/KE għandha għalhekk tiġi emendata skond dan,
IDDEĊIEDA DAN LI ĠEJ:
Artikolu 1
It-tieni sentenza ta' l-Artikolu 3(1) tad-Deċiżjoni 2003/231/KE għandha tiġi mibdula b'dan li ġej:
"Dan id-depożitu għandu jsir fit-30 ta' April 2004, fl-istess żmien tad-depożitu ta' l-istrumenti ta' l-adeżjoni mill-Istati Membri li kkompletaw il-proceduri ta' adeżjoni nazzjonali tagħhom f'dik id-data."
Artikolu 2
Din id-Deċiżjoni għandha tiġi pubblikata fil-Ġurnal Uffiċjali ta' l-Unjoni Ewropea
Magħmula fil-Lussemburgu, fis-26 ta' April 2004.